
	Програма за развитие на селските райони. Европейския земеделски фонд за

развитие на селските райони – Европа инвестира в селските райони


У С Т А В

НА СДРУЖЕНИЕ

“МЕСТНА ИНИЦИАТИВНА ГРУПА - КАРНОБАТ”

ЮРИДИЧЕСКО ЛИЦЕ С

НЕСТОПАНСКА ЦЕЛ ЗА ОСЪЩЕСТВЯВАНЕ
НА ОБЩЕСТВЕНОПОЛЕЗНА ДЕЙНОСТ
Чл.1.Настоящият Устав е основополагащ документ на Сдружението, който  урежда неговата  дейност, принципи, задачи, цели и средства за постигането им, както правата, задълженията и отговорността на членовете му и на органите за управление, при осъществяването на дейността им в обществена полза, в изпълнение на разпоредбите на Закона за юридическите лица с нестопанска цел.

Чл.2. Сдружението се учредява в следствие на проведени  съвместни работни срещи  между ключовите представители на местната общност в Карнобат, чието участие е основополагащо за създаването на публично-частно партньорство между местната  власт, бизнеса и гражданския сектор.

Чл.3.Създаването на сдружението е резултат от дейностите по проект № 431-2-03-2/02.09.2009 г., Договор : РД50-372/28.12.2009 г., “Придобиване на умения и постигане на обществена активност за потенциална местна инициативна група на територията на община Карнобат”  с  бенефициент по проекта: Община Карнобат, партньори по проекта СНЦ ”Агробизнесцентър - Карнобат” и Институт по земеделие – Карнобат, финансиран по Програма за развитие на селските райони  за периода 2007-2013г., подкрепена от Европейския земеделски фонд за развитие на земеделието и селските райони. Подходът ЛИДЕР е част от Европейския селскостопански фонд за развитие на селските райони. Тези пари се управляват от долу-нагоре спрямо местните нужди и инициативите на местните хора, следвайки принципите на Общата селскостопанска политика на ЕС. Философията на ЛИДЕР е да дава на местните общности власт и финансови възможности да развиват своите собствени селски райони. 
Чл.4. СДРУЖЕНИЕ “Местна инициативна група – Карнобат“ наричано по нататък в Устава СДРУЖЕНИЕТО, е :

-доброволна, независима организация с нестопанска цел за осъществяване на дейност в ОБЩЕСТВЕНА ПОЛЗА, по смисъла на чл.2, чл.19 и чл.38 от Закона за юридическите лица с нестопанска цел.

-неправителствена, неполитическа, нерелигиозна и самоуправляваща се организация.

Чл.5. В своята дейност сдружението се подчинява решенията на Общото събрание, на законите на Република България, Европейския съюз, международните договори и други правни актове, по които България е страна, както  и на разпоредбите на този Устав.

І. СТАТУТ

Чл.6. (1) СДРУЖЕНИЕ “Местна инициативна група - Карнобат”, наричано по нататък в Устава СДРУЖЕНИЕТО, е доброволна, независима организация с нестопанска цел за осъществяване на дейност в ОБЩЕСТВЕНА ПОЛЗА, по смисъла на чл. 2 и чл. 38, ал. 1 от Закона юридическите лица с нестопанска цел и подлежащо на регистрация по реда на същия Закон.

(2) което чрез своите членове – български и чуждестранни дееспособни физически и юридически лица;

(3) допринася за реализиране на местните нужди и инициативите на местните хора, следвайки принципите на Общата селскостопанска политика на ЕС и други финансиращи програми за развитие на територията в сферите на:
- конкурентоспособността на земеделието,
- опазването на околната среда, 
-подобряване качеството на живот и разнообразяване на икономическите дейности в селските райони
(4) чрез развитието на:

- услугите и бизнеса извън земеделието,
- осигуряване на възможности за заетост ,

-цялостно и хармонично развитие на хората, особено в селата и малките населени места, 

(5)съдейства за генериране и реализиране на нови идеи чре:

- мобилизиране на собствените ресурси, 
-работа с млади хора, обмен на информация, 
-взаимстване на опит от сродни организации в страната и чужбина, 
-сътрудничество със сродни български и чуждестранни организации, с български държавни органи и институции, органите на местното самоуправление и местна администрация, както и с представители на частния бизнес.

Чл.7. Юридическото лице с нестопанска цел, определено за осъществяване на общественополезна дейност, не може да се преобразува в юридическо лице с нестопанска цел за осъществяване на дейност в частна полза.

Чл.8 СДРУЖЕНИЕТО се учредява за неопределен срок.
Чл.9 СДРУЖЕНИЕТО е неполитическа организация и е независимо от държавни, политически, синдикални и други органи и организации.

Чл.10.СДРУЖЕНИЕТО представлява публично-частно партньорство със задължително участие на община Карнобат като територия за действие на МИГ, съгласно решение на общинския съвет от 12.08.2010.
Чл.11.СДРУЖЕНИЕТО е юридическо лице с отделна банкова сметка и печат. 

Чл.12.СДРУЖЕНИЕТО осъществява дейността си на основата на действащото в страната законодателство, своя Устав, решенията на Общото събрание и неговите ръководни органи в рамките на техните правомощия. 

Чл.13. Сдружението се изгражда на следните принципи: 

-Равнопоставеност между представителите на публичните институции и частния бизнес; 

-Равнопоставеност между представителите на земеделския и неземеделския бизнес;

-Равенство, взаимно уважение между членовете без оглед на пол, раса, религия и партийна принадлежност, право на глас на всеки член, участие в управлението на сдружението и право да бъде информиран за дейността му;
-Колективност при обсъждането на всички въпроси и вземането на решения;

- Лична отговорност при изпълнение на взетите решения;

- Екипност в работата на ръководните й органи
- Публичност, откритост, информираност на обществеността за дейността на МИГ 
ІІ. НАИМЕНОВАНИЕ И СЕДАЛИЩЕ

Чл.14. СДРУЖЕНИЕТО ще осъществява своята дейност под наименованието “Местна инициативна група - Карнобат”, изписвано накратко “МИГ -Карнобат”, което ще се изписва и на английски език по следния начин “Local Action Group Karnobat” (“LAG Karnobat”). 
Чл.15.Седалището на СДРУЖЕНИЕТО е в гр. Карнобат, ул.”Димитър Полянов”№2 , обл. Бургас и адресът на управление – гр.Карнобат, ул.”Димитър Полянов”№2 , обл. Бургас
Чл.16.Всяко писмено изявление от името на СДРУЖЕНИЕТО трябва да съдържа неговото наименование, седалище, адрес, данни за регистрацията, включително и номер по БУЛСТАТ. 

III. ПРЕДМЕТ НА ДЕЙНОСТ НА СДРУЖЕНИЕТО 
Чл.17.СДРУЖЕНИЕТО има следния предмет на дейност:
(1).Прилагане на подхода ЛИДЕР по Европейския земеделски фонд за развитие на селските райони и други децентрализирани програми за развитие, основани на участието на местните общности;
(2)Кандидатстване за финансиране на Стратегията за местно развитие (СМР) на местна инициативна група пред Министерство на земеделието и храните (МЗХ) спрямо правилата на подхода ЛИДЕР и съответните разпоредби на МЗХ, както и кандидатстване за финансиране пред други програми на Европейския съюз;
(3)Организиране на конкурси за финансиране на проекти по Стратегията на местната инициативна група спрямо правилата на ЛИДЕР и съответните разпоредби на МЗХ;
(4)Консултантска и експертна дейности -разработване на анализи, стратегии, доклади, програмни документи; изследователски програми, социологически проучвания и др.

(5) (доп. 09.02.2015 г.) Организиране и провеждане на работни срещи, обучения, семинари, конференции, форуми, дебати и обсъждания с представители на всички нива на държавно управление, бизнес средите и нестопанските организации в областта на земеделието, икономиката, културата и социалните дейности;
(6)Информационно-рекламни дейности в общността: издаване на брошури, бюлетини и други печатни материали; работа в мрежа, поддържане на база от данни и осигуряване на обмен на информация и успешни практики.
ІV .ОСНОВНИ ЦЕЛИ  И  средства за реализирането  им

Чл.18. Цели на СДРУЖЕНИЕТО са:
(1)Подпомагане устойчивото развитие на селския район и МИГ-територия Карнобат, част от европейските селски региони и идентична селска общност;
(2)Развиване и утвърждаване на европейските практики и подходи за децентрализирано развитие на селските райони отдолу-нагоре, включително чрез подхода ЛИДЕР на Европейския земеделски фонд за развитие на селските райони;

(3)Насърчаване сближаването на българската земеделска политика с Общата селскостопанска политика на ЕС, подпомагане развитието на селското стопанство и  допринасяне за укрепване на селските райони;

Чл.19.Задачи  на СДРУЖЕНИЕТО са:
(1)Подобряване на конкурентоспособността на населението и МИГ-територията;

(2)Опазването на околната среда и селския пейзаж;

(3)Подобряване качеството на живот и разнообразяване на икономическите дейности в община Карнобат чрез подхода”отдолу-нагоре”;
(4)Стимулиране въвеждането на нови методи и ресурси за развитие на МИГ –територия Карнобат чрез развиване на иновативна политика в селския район;
(5)Спомагане за развитието на неземеделски икономически дейности, включително туризъм в община Карнобат;
(6)Създаване и развиване на нови, по-качествени услуги в съответствие с нуждите на местното население в МИГ-територия Карнобат;
(7)Насърчаване обмена на опит между отделните местни инициативни групи в други селски райони на страната и развитие на междурегионалното сътрудничество;
(8)Съхраняване и популяризиране  на местната идентичност - уникалността на селския район, характерните за Карнобат местни продукти, специфичните обичаи и традиции. 
(9)Подобряване на конкурентоспособността на типични и уникални местни продукти;
(10)Повишаване цялостната атрактивност и привлекателност на МИГ-територия Карнобат като място за достоен и перспективен  живот и работа.
Чл.20. За постигане на своите цели Сдружението използва всички средства, които не противоречат на Конституцията и законите на страната, а именно:
(1) Кандидатстване за финансиране на Стратегията за местно развитие (СМР) на местна инициативна група пред Министерство на земеделието и храните (МЗХ) спрямо правилата на подхода ЛИДЕР и съответните разпоредби на МЗХ, както и кандидатстване за финансиране пред други програми на Европейския съюз;

(2) Организиране на конкурси за финансиране на проекти по Стратегията на местната инициативна група спрямо правилата на ЛИДЕР и съответните разпоредби на МЗХ;

(3) Разработване на анализи, стратегии, доклади, програмни документи;

(4) Осъществяване на изследователски програми, социологически проучвания, експертна и консултантска дейност; 

(5) (доп. 09.02.2015 г.) Организиране и провеждане на работни срещи, обучения, семинари, конференции, форуми, дебати и обсъждания с представители на всички нива на държавно управление, бизнес средите и нестопанските организации в областта на земеделието, икономиката, културата и социалните дейности;

(6) Предлагане на различни форми за обучение и професионална квалификация;

(7) Издаване на брошури, бюлетини и други печатни материали;

(8) Прилагане на мерки за изграждане на капацитет в общността; 

(9) Поддържане на база от данни и осигуряване на обмен на информация и успешни практики;

(10) Участие в други сдружения с нестопанска цел - асоциации, федерации и други със сходен предмет на дейност в страната и чужбина;

(11) Изготвя и изпълнява проекти, за постигане целите на сдружението.

(12) Кандидатстване по оперативни програми на ЕС и други международни програми
V. ВИД НА ДЕЙНОСТ И ПРЕДМЕТ НА ДОПЪЛНИТЕЛНА СТОПАНСКА ДЕЙНОСТ.

Чл.21. (1)СДРУЖЕНИЕТО ще извършва общественополезна дейност.
(2) В съответствие с изискванията на чл. 2 и чл. 38, ал. 1 от Закона юридическите лица с нестопанска цел има за предмет и може да извършва самостоятелно или в съдружие с други физически и/или юридически лица допълнителна стопанска дейност за набиране на парични средства за осъществяване на целите за които е регистрирано, а именно: 
1. Издателска дейност;
2. Консултантска дейност и услуги, изготвяне на анализи, организиране и провеждане на семинари, обучения, демонстрации, проучвания и други подобни във връзка с предмета на дейност и целите на СДРУЖЕНИЕТО;

3. Създаване и разпространение на информационни продукти;

4. Управление на собствено имущество.
5. Политика, във връзка с презентиране на национално равнище на уникалността на селските райони, характерните за тях местни продукти, специфичните обичаи и традиции
(3) СДРУЖЕНИЕТО не разпределя печалба от допълнителна стопанска дейност. Всички приходи от тази дейност се използват за постигането на заявените с този Устав цели и в предвидените от Закона за юридическите лица с нестопанска цел възможности. Изпълнението и контролът върху извършваната стопанска дейност се възлага на Управителния съвет на СДРУЖЕНИЕТО.

VI. ИМУЩЕСТВО И ФИНАНСИРАНЕ НА СДРУЖЕНИЕТО
Чл.22. СДРУЖЕНИЕТО има свой бюджет, собствено счетоводно отчитане и може да разкрива банкови сметки в лева и валута.

Чл.23. Имуществото на СДРУЖЕНИЕТО се състои от недвижими имоти, движими вещи, вещни права, права върху интелектуална собственост, парични средства, вземания, ценни книжа и други права, които законът допуска като елементи на имущество на юридически лица с нестопанска цел.
Чл.24. СДРУЖЕНИЕТО управлява и разпределя паричните постъпления, включително целеви държавни субсидии и такива от чужбина.

Чл.25. Финансовата година завършва в края на всяка календарна година. За начало се счита датата на вписване на СДРУЖЕНИЕТО в Централен регистър на ЮЛНЦ.
Чл.26. Бюджетът на СДРУЖЕНИЕТО се предлага от Управителния съвет и се одобрява от Общото събрание в началото на всяка финансова година.

Чл.27. (1) Основен източник на придобиване на средства от Сдружението е кандидатствaнето по програми за финансиране на стратегии за местно развитие, включително по подхода ЛИДЕР на Европейския земеделски фонд за развитие на селските райони.
(2) Бюджетът на СДРУЖЕНИЕТО се формира още от годишен членски внос, спонсорство, дарения, завещания, приходи от осъществяваната от нея стопанска дейност, както и чрез всички други разрешени от закона способи. 
(3) По решение на общото събрание членовете на СДРУЖЕНИЕТО могат да правят целеви вноски за постигане на определена цел, определена с Устава или с решение на общото събрание. В решението си общото събрание определя целта, размера и начина на събиране на вноските. Решението се взема с мнозинство 2/3 от присъстващите на Общото събрание.

Чл.28. (1) Всички членове на Сдружението дължат имуществени вноски под формата на членски внос.
(2) Членовете на СДРУЖЕНИЕТО заплащат годишен членски внос в размер на 12 лв.(дванадесет лева) за физически лица и 60 лв. (шестдесет лева) за юридически лица, който се заплаща най-много с до три вноски /един лев месечно за физически лица и пет лева месечно за юридически лица/.
(3) Членският внос се заплаща в срок до края на текущата година.  За годината на учредяването членовете дължат годишен членски внос, който се внася в срок и в размер, определен от УС. 
Чл.29. При приключване на годишния баланс със загуба общото събрание може да вземе решение, с квалифицирано мнозинство 2/3 от присъстващите за внасяне на допълнителни вноски от членовете за покриването на загубата.

Чл.30. (1) Разходите на СДРУЖЕНИЕТО се извършват съгласно бюджета за съответния финансов период, предложен от Управителния съвет и одобрен от Общото събрание.
(2) СДРУЖЕНИЕТО разходва имуществото си за посочените в Чл. 38 ал. 1 от ЗЮЛНЦ цели и дейности и по-конкретно за:

1. Управление и администриране на средства по подхода ЛИДЕР по Европейския земеделски фонд за развитие на селските райони и други децентрализирани програми за развитие, основани на участието на местните общности.

2. Финансиране на проекти на местни бенефициенти и за осъществяване на стратегията на Сдружението за развитие на селските райони в областта на: подобряване на конкурентоспособността, опазването на околната среда, подобряване качеството на живот и разнообразяване на икономическите дейности в селските райони;

3. Дейности, свързани с приобщаването на Сдружението към Националната и Европейска селски мрежи за развитие на селските райони и участие в други организации.

4. Обучителни, информационни, изследователски и други дейности, необходими за осъществяването на целите на сдружението.

5. Други цели, определени със закон.

Чл.31. По предложение на Управителния съвет, одобрено от Общото събрание, могат да се формират целеви парични фондове, включително и във валута, за финансиране на отделни дейности и мероприятия за осъществяване целите и задачите на СДРУЖЕНИЕТО, като средствата могат да се набират и от членовете на СДРУЖЕНИЕТО.

Чл.32. СДРУЖЕНИЕТО отговаря за поетите задължения до размера на притежаваното от него имущество. То не носи отговорност за имуществените задължения на членовете си. 

VІІ. ЧЛЕНСТВО,  ПРАВА  И  ЗАДЪЛЖЕНИЯ  НА  ЧЛЕНОВЕТЕ

Чл.33. Участието в СДРУЖЕНИЕТО е доброволно.

Членовете на сдружението могат да бъдат дееспособни физически и/или юридически лица с постоянен адрес и/или седалище на територията на община Карнобат, които чрез своето членство съдействат за осъществяване целите на сдружението така, както са формулирани в устава, заплащат редовно членски внос, определен от Общото събрание и които приемат неговия устав, помагат за развитието му и участват в дейността му. 

Чл. 34. Учредители – членове на сдружението могат да бъдат:

(1) всяко физическо лице, което има постоянен адрес или месторабота  на територията на община Карнобат;

(2)всяко юридическо лице, което има седалище на територията на община Карнобат. Юридическите лица - членове на сдружението, се представляват пред сдружението от своите законни представители или изрично упълномощени за това физически лица.

Чл.35. (1) Нови членове на СДРУЖЕНИЕТО, отговарящи на условията за членство, съгласно чл. 34 от Устава, се приемат от Общото събрание въз основа на писмена молба, подадена до Управителния съвет. В молбата кандидатите заявяват, че споделят целите и задачите на СДРУЖЕНИЕТО и декларират писмено, че ще спазват Устава му.
(2) Молбата се разглежда на първото Общо събрание, проведено след постъпването й в УС на СДРУЖЕНИЕТО.
(3) Приемането на нов член на СДРУЖЕНИЕТО се извършва с решение на Общото събрание, с обикновено мнозинство от половината плюс един от присъстващите членове.

(4) При отказ за членство от Общото събрание нова молба може да бъде подадена не по-рано от шест месеца след датата на направения отказ.

(5) Членството се счита за възникнало след решението на Общото събрание, към датата на заплащането на дължимия за съответния период до края на година членски внос. Същият се внася в 10-дневен срок от датата на решението на Общото събрание. 

(6) Решението на Общото събрание за приемане или отказ на молбата за членство е окончателно и не може да бъде обжалвано. 
(7) Учредителите нямат никакво предимство и не се ползват от привилегии при осъществяване дейността на СДРУЖЕНИЕТО.

Чл.36. Всеки пълноправен член на СДРУЖЕНИЕТО има право:

(1) Да участва в работата на Общото събрание на СДРУЖЕНИЕТО; 
(2) да гласува по направените предложенията;
(3) Да да отправя предложения относно дейността на СДРУЖЕНИЕТО до Общото събрание;
(4) Да избира и да бъде избиран в ръководните и контролните органи на СДРУЖЕНИЕТО;

(5) Да внася за разглеждане в ръководните и контролните органи на СДРУЖЕНИЕТО предложения по въпроси, засягащи дейността му.

(6) Да участва в дейността на СДРУЖЕНИЕТО;

(7) Да иска обяснение от ръководните органите на СДРУЖЕНИЕТО в случай на неизпълнение на приети решения;

(8) Да напусне СДРУЖЕНИЕТО по всяко време като спазва определения за напускане ред;

(9) Да се ползва от резултатите от дейността на Сдружението съгласно с разпоредбите на устава;

(10) Да получи документ, удостоверяващ членството му в СДРУЖЕНИЕТО;

Чл.37. Всеки член на СДРУЖЕНИЕТО е длъжен:

1. Да заплаща своевременно членския си внос в размерите и срока, определени от Общото събрание;

2. Активно да участва в реализиране целите на СДРУЖЕНИЕТО;

3. Да спазва настоящия устав и изпълнява решенията на ръководните органи на СДРУЖЕНИЕТО;

4. Да предоставя информация за дейността си, необходима за изготвянето на документи, оценки и справки;

5. Да обсъжда и взима решения по препоръките на УС на СДРУЖЕНИЕТО;

6. Да спазва професионалната етика в отношенията с останалите членове на СДРУЖЕНИЕТО;

7. Да не осъществява дейност, противоречаща на целите, интересите и дейността на СДРУЖЕНИЕТО;

8. Да не разласява и пази етичната тайна, относно информацията и предаването на информация извън членовете на Сдружението;

Чл.38. (1) Всеки член може да напусне доброволно СДРУЖЕНИЕТО след подаване на писмена молба най-малко един месец предварително.

(2) Членството на юридическите лица се прекратява след прекратяване на дейността им по съответния ред. В случаите на прекратяване и преобразуване, за член на СДРУЖЕНИЕТО се счита правоприемникът на прекратения или преобразуван член. При всички други преобразувания на член на СДРУЖЕНИЕТО /сливане, отделяне, разделяне/, при които досегашният член губи юридическата си самостоятелност, новият или новите лица могат да участват в Сдружението след изрично писмено изразено желание за това.
Чл.39. Член СДРУЖЕНИЕТО може да бъде изключен:

1. при неплащане на членския внос в продължение на три месеца от датата, фиксирана като краен срок за внасянето му;
2. при грубо и системно нарушаване на Устава;

3. при осъществяване на дейност, противоречаща на целите, интересите и дейността на СДРУЖЕНИЕТО.

4. доброволно прекратяване на членството– всеки член може да прекрати членството си в СДРУЖЕНИЕТО по собствено желание, след подаване на изрична писмена молба, разглеждането и и гласуване на същата от Общото събрание.

Чл.40. Предложение за изключване на член може да бъде направено от всеки член на СДРУЖЕНИЕТО.

Чл.41. Изключването се извършва с решение на Общото събрание, взето с обикновено мнозинство от половината плюс един от присъстващите членове на СДРУЖЕНИЕТО. Предложеният за изключване член не взема участие при гласуването.

Чл.42. Напусналите или изключени членове на СДРУЖЕНИЕТО не могат да имат претенции към имуществото му като СДРУЖЕНИЕТО не дължи връщане на направените имуществени вноски.
VІІІ. ОРГАНИ НА СДРУЖЕНИЕТО И ПРЕДСТАВИТЕЛСТВО

Чл.43. Органите на сдружението са:
1. Общо събрание (ОС);

2. Управителен съвет (УС);

3. Контролен съвет (КС)
Чл.44.Управлението се осъществява при спазване на принципите:

1. Изборност;

2. Равнопоставеност;

3. Демократичност;

4. Мандатност – за не повече от два последователни мандата за участващите в изборните органи на управление; Мандатът е равен на пет години. 
5. Отчетност и отговорност на органите на Сдружението; счетоводният отчет се публикува на сайта на СДРУЖЕНИЕТО.
6. Публичност на дейността на органите на Сдружението;

Чл.45. (1)СДРУЖЕНИЕТО може да създава и други временни и постоянни структури съобразно интересите и потребностите на членовете на СДРУЖЕНИЕТО и за постигане на целите му.

(2) Допустимите бенефициенти на сдружението, критериите за избор и процедурите за финансиране на проекти на бенефициентите се определят от правилника и процедурите за функционирането на изпълнителните органи на Сдружението.

Чл.46. Общото събрание е върховен орган за управление на СДРУЖЕНИЕТО и се състои от всички негови членове. 

Чл.47. (1) Общото събрание:

1. Изменя и допълва Устава;

2. Взема решения относно дължимостта и размера на годишния членски внос или на имуществените вноски и определя начина на събирането му по предложение на УС;

3. Приема правилата и реда за извършване на общественополезна дейност и други вътрешни актове, в случай, че последните не бъдат възложени на други органи;
4. Приема нови членове на СДРУЖЕНИЕТО, освобождава членовете на СДРУЖЕНИЕТО, подали молба за доброволно прекратяване на членството, взема решения за изключване на членове по предложение на УС;

5. Определя броя и членовете на УС и членовете на КС, избира и освобождава същите, избира и освобождава председателя и заместник – председателя на УС измежду неговите членове, избира председателя на КС на СДРУЖЕНИЕТО;
6. Приема по предложение на УС бюджет, основни насоки и програма за дейността на сдружението, годишният доклад за дейността и финансовият отчет на сдружението, както и годишните отчети на УС и КС за дейността им; 
7. Взема решения за събиране на допълнителни парични и имуществени вноски от членовете на СДРУЖЕНИЕТО;

8. Взема решения по резултатите от финансовата ревизия на СДРУЖЕНИЕТО;

9. При прекратяване на СДРУЖЕНИЕТО взема решение за начина за разпределянето на останалото имущество – движими вещи и недвижими имоти и парични средства, след удовлетворяването на кредиторите на СДРУЖЕНИЕТО;

10. Взема решения за откриване и закриване на клонове по предложение на УС;

11. Взема решения по всички други въпроси предвидени в устава и свързани с дейността на СДРУЖЕНИЕТО;

12. Отменя решенията на другите органи на СДРУЖЕНИЕТО, които противоречат на закона, устава, добрите нрави, или други вътрешни актове, регламентиращи дейността на СДРУЖЕНИЕТО;

13. Взема решение за създаване на фондации и образуване на фондове;

14. Освобождава предсрочно Председателя и зам. Председателя на УС или членове на УС и КС при злоупотреба с доверието на СДРУЖЕНИЕТО, нарушаване на Устава или на законите в РБ;

15. Разглежда и решава жалби против решенията на Управителния съвет.
16. (нова 04.10.2012 г.) взема решения за участие в други организации.
(2) Правата по ал. 1, т. 1, 5, 6, 7, 9, 10, 11 и 13 и не могат да се възлагат на други органи на СДРУЖЕНИЕТО.

Чл.48. (1) Решенията на Общото събрание подлежат на съдебен контрол относно тяхната законосъобразност и съответствие с Устава.

(2) Решенията на органите на СДРУЖЕНИЕТО, които са взети в противоречие със закона, устава, добрите нрави или предходно решение на Общото събрание, могат да бъдат оспорвани пред Общото събрание по искане на заинтересованите членове на СДРУЖЕНИЕТО или на негов орган, отправено в едномесечен срок от узнаването им, но не по-късно от една година от датата на вземане на решението.

(3) Споровете по ал. 1 могат да бъдат повдигани пред съда по регистрацията на СДРУЖЕНИЕТО от всеки член на СДРУЖЕНИЕТО или на негов орган, или от прокурора в едномесечен срок от узнаването им, но не по-късно от една година от датата на вземане на решението.
Чл.49. (1) ОС се свиква от УС в населеното място, в което се намира седалището на СДРУЖЕНИЕТО. Общото събрание се свиква най-малко веднъж годишно. 

(2) (доп. 04.01.2012 г.) В обявлението за свикване на ОС се посочват дневният ред, датата, часът и мястото на провеждането на събранието и по чия инициатива се свиква. Поканата се поставя на място за обявления в сградата на управлението на СДРУЖЕНИЕТО най-малко петнадесет дни преди насрочения ден и се оповестява публично най-малко в едно от местните средства за масова информация, а също така се обявява и в интернет сайта на СДРУЖЕНИЕТО. За свикване на Общо събрание членовете на сдружението се уведомяват по електронна поща, като съобщението се счита за получено, ако е потвърдено получаването му.
(3) ОС може да се свика от УС по искане на 1/3 от членовете на СДРУЖЕНИЕТО. В случай че в двуседмичен срок от получаване на искането УС не свика Общо събрание, то се свиква по писмено искане на заинтересуваните членове или на натоварени от тях изрично упълномощени лица от съда по седалището на управление на СДРУЖЕНИЕТО.

(4) Извънредно ОС може да бъде свикано по реда на предходните алинеи.

Чл. 50. (1) ОС е законно, ако на него присъстват повече от половината от всички членове на СДРУЖЕНИЕТО или техни пълномощници. 

(2) Ако в определения час липсва кворум, събранието се отлага за един час по-късно при същия дневен ред и на същото място и може да се проведе законно независимо от броя на присъстващите членове.

Чл.51. (1) Всеки член на Общото събрание има право на един глас, упражняван лично или чрез пълномощника си.
(2) Член на Общото събрание няма право на глас при решаването на въпроси, отнасящи се до:

1. Него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително;

2. Юридически лица, в които той е управител или може да наложи или възпрепятства вземането на решения.


(3) Всеки член на СДРУЖЕНИЕТО може да представлява в Общото събрание не повече от един неприсъстващ член, въз основа на писмено пълномощно, в което изрично е посочено гласуването по точките от дневния ред. Преупълномощаване не се допуска.


Чл.52. (1) Решенията се вземат с обикновено мнозинство от гласовете на присъствуващите с явно гласуване, като ОС може да реши по някои въпроси гласуването да бъде тайно. Изборът на членовете на УС и КС става с явно гласуване, освен ако Общото събрание не реши друго. 
(2) Решенията за изменение и допълнение на Устава, за прекратяване дейността на СДРУЖЕНИЕТО, за преобразуването му или за сливането му с други организации с нестопанска цел, се вземат с мнозинство 2/3 от присъстващите на ОС членове на СДРУЖЕНИЕТО.

(3) (изм. 04.10.2012 г.) ОС не може да взема решения по въпроси, които не са включени в обявения в поканата дневен ред.
Чл.53. За заседанията на ОС се води протокол, в който се отразяват разискванията, решенията и резултатите от гласуването по дневния ред. Протоколът се подписва от председателстващия събранието, секретар-протоколчика и председателя на УС. Протоколите от заседанията се съхраняват от УС. Всеки член на СДРУЖЕНИЕТО има право на достъп до тях.

Чл.54. Управителният съвет е колективен орган за управление на СДРУЖЕНИЕТО.
Чл.55. (1) УС се състои от 7  лица, членове на сдружението. Юридическите лица, с изключение на община Карнобат, в УС се представляват от законните им представители или изрично оправомощени от тях лица, които могат и да не са членове на сдружението. 
(2) В състава на УС задължително се включват определени по съответния ред представители на община Карнобат, членове на СДРУЖЕНИЕТО. Участието на общинските власти в колективния орган за управление е най-много 49%.
(3) УС се избира от ОС за срок от 5 години.
(4) Мандатът на член на УС може да бъде прекратен предсрочно в случаите на трайна и продължителна невъзможност да изпълнява функциите си, в случаите на смърт, поставяне под запрещение, болест, отсъствие от страната за повече от три месеца, при три последователни безпричинни неявявания на заседания на УС, при неизпълнение на решенията на ОС и УС, действия против интересите на СДРУЖЕНИЕТО и при лична молба за освобождаване.

Чл.56. Членовете на УС на СДРУЖЕНИЕТО трябва да живеят или  работят на територията на община Карнобат съгласно изискванията на Наредба №23/18.12.2009г. на МЗХ за одобрение на Местните инициативни групи и да не са осъждани за престъпления от общ характер.
Чл.57. Основни функции на Управителният съвет:

1. Представлява СДРУЖЕНИЕТО чрез Председателя си както и определя обема на представителната власт на други негови членове; 
2. Ръководи дейността на СДРУЖЕНИЕТО между две Общи събрания;

3. Организира и осигурява изпълнението на решенията на ОС;

4. Изпълнява задълженията, предвидени в Устава; 
5. Взема решения по всички въпроси, които по закон или съгласно устава не спадат в правата на друг орган.
6. Определя адреса на сдружението.

7. Разработва програма за дейността и бюджета на СДРУЖЕНИЕТО и ги предлага за гласуване от Общото събрание;

8. Подготвя проекти за решения на Общото събрание;

9. Подготвя проекти за вътрешно-устройствени актове на СДРУЖЕНИЕТО;

10. Осигурява и се разпорежда с имуществото и финансовите средства на СДРУЖЕНИЕТО, съгласно приетия бюджет;
11. Ръководи и контролира дейността на обслужващите звена към СДРУЖЕНИЕТО;
12. Отчита се за дейността си пред Общото събрание;

13. Изготвя предложения за формиране на парични фондове на СДРУЖЕНИЕТО;

14. Определя реда и организира провеждането на дейността на СДРУЖЕНИЕТО и носи отговорност за това;

15. Определя щатния състав на СДРУЖЕНИЕТО;

16. Внася в ОС молбите за членство и прекратяване на членство в СДРУЖЕНИЕТО; 

17. Взема решения за образуване на помощни звена, комисии към УС, секции и клубове за подпомагане на дейността на СДРУЖЕНИЕТО. Определя броя на членовете на комисиите, техния състав, функции и срока на дейността им. Комисиите се отчитат за дейността си пред УС
18. (нова 09.21.2015 г.) взема решение за кандидатстване на сдружението по оперативни програми на ЕС и други международни програми.
Чл.58. Специфични функции на Управителният съвет :
(1) Изготвя и приема организационна структура, правилник и процедури за функционирането на изпълнителните органи на Сдружението;

(2) Избира и освобождава изпълнителните и оперативните звена на Сдружението, чиито функции и отговорности се регламентират във вътрешни правила и процедури на сдружението;
(3) Определя членовете на комисията и делегира правомощия на Комисията за избор на проекти в изпълнение на СМР.

(4) Взема окончателни решения за финансиране на проекти по подхода ЛИДЕР или други финансиращи програми;

(5) Изпълнява бюджета на Сдружението, приет от ОС.

Чл.59. (1) УС се свиква на редовно заседание поне един път на три месеца по предварително обявен дневен ред. Заседанието се счита за редовно, ако на него присъстват повече от половината от членовете на УС.

(2) Свикването на УС става от Председателя.

(3) УС може да бъде свикан и на извънредно заседание по искане на:

1. Председателя;

2. При писмено искане на 1/3 от неговите членове. Ако Председателят не свика заседание на УС в едноседмичен срок, то заседанието може да се свика от всеки заинтересован член на УС по реда на чл.32, ал.1 от ЗЮЛНЦ.
(4) На заседанията на УС може да присъства и Председателят на Контролния съвет на СДРУЖЕНИЕТО с право на съвещателен глас.

Чл.60. Решенията на Управителния съвет се вземат с обикновено мнозинство от присъстващите .
Чл.61. Председателят и заместник-председателя на УС на СДРУЖЕНИЕТО са изборни длъжности с представителни и оперативни функции.

Чл.62. Председателят и заместник-председателя на УС се избират от Общото събрание за срок от пет години, но за не повече от два последователни мандата.
Чл.63. Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на управителния съвет
Чл.64. Членовете на УС носят солидарна отговорност за своите действия, с които увреждат интересите на Сдружението. Всеки от членовете на УС може да бъде освободен от отговорност, ако се установи, че няма вина за настъпилите вреди. 
Чл.65. Председателят на УС:

1. Ръководи оперативно текущата дейност на СДРУЖЕНИЕТО;

2. Представлява СДРУЖЕНИЕТО пред трети лица, пред държавните органи, обществените организации и други физически и юридически лица в страната и чужбина 
3. Подготвя и предлага проекти за решения на УС;

4. Свиква и ръководи заседанията на Управителния съвет;

5. Отчита се за дейността си пред Управителния съвет;

6. След одобрение на щатното разписание от УС, назначава, освобождава и упражнява дисциплинарна власт по отношение на изпълнителния директор/мениджъра за извършване на оперативната дейност на СДРУЖЕНИЕТО.

7. Подписва договори за финансиране на проекти от страна на Сдружението с бенефициенти от местните общности по правилата и разпоредбите на финансиращи организации, включително с МЗХ по подхода ЛИДЕР;
ІХ. ИЗПЪЛНИТЕЛЕН ДИРЕКТОР. КОНТРОЛЕН СЪВЕТ
Чл.66. Изпълнителеният директор се избира чрез процедура/конкурс и се назначава от Председателят на УС . Изпълнителният директор  може и да не е член на СДРУЖЕНИЕТО.

Чл.67. Изпълнителният директор има следните основни функции:
(1) Осигурява изпълнението на решенията на Управителния съвет;

(2) Изготвя и предлага за приемане от УС перспективна и годишна програма за работа на СДРУЖЕНИЕТО и годишен проекто-бюджет;

(3) Управлява изпълнението на Стратегията за местно развитие.

(4) Ръководи оперативен екип по изпълнение на Стратегията за местно развитие;

(5) Организира набирането на средства за дейността на СДРУЖЕНИЕТО;

(6) Сключва трудови и граждански договори и ръководи административния персонал на СДРУЖЕНИЕТО;

(7) Решава въпроси, които в съответствие с Устава на СДРУЖЕНИЕТО му бъдат възложени от УС;
(8) Получава възнаграждение за дейността си.

Чл.68. (1) Контролният съвет /КС/ се състои от 3 лица – членове на СДРУЖЕНИЕТО, които се избират от ОС за срок от пет години, като могат да бъдат и преизбирани за най-много два последователни мандата.

(2) КС провежда заседания най-малко веднъж на три  месеца или по искане на някой от членовете му.

Чл.69. Контролният съвет има следните правомощия:

(1) следи изпълнението на решенията на ОС и УС и упражнява контрол върху дейността на УС;

(2) Контролира финансовото и техническо изпълнение на Стратегията за местно развитие -текущо и периодично.
(3) проверява и контролира финансовото състояние, правилното стопанисване и използване имуществото на СДРУЖЕНИЕТО, като може да предизвиква и финансова ревизия;

Чл.70. (1) Председателят на КС ръководи заседанията му като в негово отсъствие функциите му се поемат от неговия заместник, който предварително е посочил;

(2) Заседанията на КС са редовни, ако на тях присъстват най-малко 2/3 от членовете му като решенията се вземат с обикновено мнозинство от присъстващите.

Чл.71. КС се отчита за дейността си пред ОС.
Х. СРОК И УСЛОВИЯ ЗА ПРЕКРАТЯВАНЕ.

Чл.72. СДРУЖЕНИЕТО се учредява за неопределен срок.

Чл.73. СДРУЖЕНИЕТО може да се прекрати :

(1) по решение на Общото събрание;

(2) по съдебен ред, когато:


а) не е учредено по законния ред;


б) извършва дейност, която противоречи на закона, Устава на СДРУЖЕНИЕТО и добрите нрави;

в) е обявено в несъстоятелност;

ХІ. ЛИКВИДАЦИЯ

Чл.74. (1) При прекратяване на СДРУЖЕНИЕТО се извършва ликвидация. 

(2) Ликвидацията се извършва от Управителния съвет или от определено от него лице.

(3) Ако ликвидатор не е определен по реда на ал. 2, той се определя от окръжния съд по седалището на юридическото лице с нестопанска цел.

(4) Относно неплатежоспособността, съответно несъстоятелността, редът за ликвидация и правомощията на ликвидатора се прилагат съответно разпоредбите на Търговския закон.

Чл.75. (1) Разпределянето на останалото след удовлетворяването на кредиторите имущество на СДРУЖЕНИЕТО се решава от Общото събрание. Ако решение не е било взето до прекратяването, то се взема от ликвидатора. 

(2) Ако не съществуват лица по ал. 1 или ако те не са определяеми, имуществото преминава върху общината по седалището на СДРУЖЕНИЕТО. Общината е длъжна да използва полученото имущество за дейност, възможно най-близка до целта на прекратеното юридическо лице с нестопанска цел.

(3) Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал. 2 с изключение на дължимото им възнаграждение.

(4) Лицата, придобили имущество в резултат на извършената ликвидация по ал. 1-3, отговарят за задълженията на прекратеното юридическо лице с нестопанска цел до размера на придобитото.

(5) Имуществото не може да се прехвърля по какъвто и да е начин на:

1. Учредителите и настоящите и бившите членове;

2. Лицата били в състава на органите му и служителите му;

3. Ликвидаторите освен дължимото възнаграждение;

4. Съпрузите на лицата по т.1-3;
5. Роднините на лицата от т.1-3 по права линия без ограничение, по съребрена линия-до четвърта степен, или по сватовство-до втора степен включително.
6. Юридическите лица, в които лицата по т. 1-5 са управители или могат да наложат или възпрепятстват вземането на решения.

XІІ. ГОДИШНО ПРИКЛЮЧВАНЕ

Чл.76. Ежегодно до края на м. март Управителният съвет съставя за изтеклата календарна година годишен счетоводен отчет и доклад за дейността.

Чл.77. (1) В доклада за дейността се описва протичането на дейността и състоянието на Сдружението и се разяснява годишния счетоводен отчет. Докладът за дейността на Сдружението е публичен и трябва да съдържа данни относно:

1. Осъществените дейности, изразходваните за тях средства, връзката им с целите и програмите на Сдружението и постигнатите резултати;
2. Размера на безвъзмездно полученото имущество и приходите от другите дейности за набиране на средства;

3. Финансовия резултат.

(2) Съобщението за изготвянето на доклада за дейността на Сдружението, както и за мястото, времето и начина за запознаване с него се публикува в бюлетина на централния регистър.

Чл.78. Управителният съвет взема решение за свикване на редовно общо събрание за приемането на изготвените годишен счетоводен отчет и отчет за дейността.
XIІI. КНИГИ НА СДРУЖЕНИЕТО

Чл.79. (1) Освен задължителните счетоводни книги, Сдружението поддържа протоколна книга на Сдружението, протоколна книга за заседанията на общото събрание, протоколна книга за заседанията на управителния съвет, регистър за даренията и почетна книга за дарения и завещания. Ръководещият заседанието на колективния орган и лицето, изготвило протокола, удостоверяват и отговарят за верността на съдържанието му.
(2) Юридическото лице с нестопанска цел за осъществяване на общественополезна дейност изготвя доклад за дейността си веднъж годишно, който трябва да съдържа данни относно:

1. Осъществените дейности, изразходваните за тях средства, връзката им с целите и програмата на организацията и постигнатите резултати;

2. Размера на безвъзмездно полученото имущество и приходите от другите дейности за набиране на средства;

3. Вида, размера, стойността и целите на получените и предоставени дарения, както и данни за дарителите;

4. Финансовия резултат;

(3) Годишният доклад за дейността и финансовия отчет се предоставят на хартиен и електронен носител в Централен регистър.  

Чл.80. Всички книги на Сдружението се съхраняват в неговия офис и са достъпни за участниците в заседанията на общото събрание и на управителния съвет.

XIV. ЗАКЛЮЧИТЕЛНИ РАЗПОРЕДБИ

Чл.81. СДРУЖЕНИЕТО има свой печат, носещ наименованието му и символи, приети от УС и одобрени от ОС.

Чл.82. За всички неуредени или недостатъчно уредени с настоящия Устав въпроси, се прилагат съответните законови разпоредби.

Настоящият устав е приет на Учредително събрание, проведено на 23.08.2010 г. в гр.Карнобат, като неразделна част от него е поименният списък на учредителите, приели и подписали същия.

Настоящият устав се състави в три еднообразни оригинала – един за Бургаски окръжен съд , един за МЗХ и един за архива на СДРУЖЕНИЕТО.
§ 1. Промените по чл. 47, ал. 1, чл.49, ал.2 и чл.52, ал.3 от Устава влизат в сила от 09.10.2012 г.

 § 1. Промените по чл. 47, ал. 5, чл.20, ал.5 и чл.57, т.8 от Устава влизат в сила от 09.02.2015 г.

Председател на сдружение „МИГ КАРНОБАТ”:.................................................

